
Nr. 15178/09.10.2026
REFERAT DE APROBARE

a proiectului de hotărâre privind reorganizarea administrării societății ADP CORNETU SERV SRL, aprobarea modificării și actualizării actului constitutiv și stabilirea măsurilor necesare pentru desemnarea administratorilor provizorii și declanșarea procedurii de selecție a administratorilor

În temeiul prevederilor art. 136 din Ordonanța de urgență a Guvernului nr. 57/2019 privind Codul administrativ, supun spre analiză și aprobare Consiliului Local al Comunei Cornetu proiectul de hotărâre menționat, având în vedere necesitatea corelării organizării și funcționării societății ADP CORNETU SERV SRL cu cadrul legal aplicabil guvernanței corporative a întreprinderilor publice.

Societatea ADP CORNETU SERV SRL este o societate la care Comuna Cornetu deține calitatea de asociat unic. În acest context, exercitarea atribuțiilor autorității publice tutelare și exercitarea drepturilor societare ale asociatului unic trebuie realizate distinct, cu respectarea competențelor și procedurilor prevăzute de legislația aplicabilă.

Mandatul administratorului unic aflat în funcție, prelungit prin Hotărârea Consiliului Local al Comunei Cornetu nr. 69 din 30.09.2022, urmează să înceteze la data de 23.10.2026. În aceste condiții, se impune adoptarea măsurilor necesare pentru asigurarea continuității conducerii societății și organizarea administrării acesteia în conformitate cu cerințele cadrului normativ aplicabil.

Proiectul de hotărâre urmărește, în principal:

1. Stabilirea cadrului de reorganizare a administrării societății printr-un consiliu de administrație format din trei membri, cu respectarea cerințelor legislației aplicabile întreprinderilor publice.

2. Aprobarea formei modificate și actualizate a actului constitutiv al societății, anexat proiectului de hotărâre, în vederea corelării prevederilor acestuia cu noua structură de administrare și cu dispozițiile legale incidente.

3. Delimitarea măsurilor ce țin de competența Consiliului Local, în exercitarea atribuțiilor sale de autoritate publică tutelară, de actele ce urmează a fi adoptate de Comuna Cornetu în calitate de asociat unic al societății.

4. Inițierea demersurilor pentru desemnarea administratorilor provizorii, cu respectarea procedurii prevăzute de Ordonanța de urgență a Guvernului nr. 109/2011, inclusiv transmiterea propunerilor către Agenția pentru Monitorizarea și Evaluarea Performanțelor Întreprinderilor Publice și parcurgerea etapelor de evaluare prevăzute de lege.

5. Inițierea procedurii de selecție pentru desemnarea administratorilor cu mandat, potrivit dispozițiilor legale aplicabile.

Aprobarea actului constitutiv modificat și actualizat este necesară pentru asigurarea coerenței dintre hotărârea autorității deliberative, decizia asociatului unic și documentele societății ce urmează a fi depuse la Oficiul Național al Registrului Comerțului. Formalitățile societare și de înregistrare vor fi realizate de reprezentantul mandatat, în limitele competențelor stabilite prin hotărâre și cu respectarea legislației aplicabile.

Măsurile propuse au în vedere asigurarea continuității funcționării societății, clarificarea cadrului de administrare și desfășurarea procedurilor de desemnare a administratorilor în condiții de legalitate, transparență și responsabilitate, cu respectarea competențelor atribuite prin lege autorității publice tutelare, asociatului unic și AMEPIP.

Având în vedere cele prezentate, precum și prevederile Ordonanței de urgență a Guvernului nr. 109/2011 privind guvernanța corporativă a întreprinderilor publice, cu modificările și completările ulterioare, ale Hotărârii Guvernului nr. 639/2023 pentru aprobarea normelor metodologice de aplicare a acesteia, ale Legii societăților nr. 31/1990, republicată, cu modificările și completările ulterioare, precum și ale Ordonanței de urgență a Guvernului nr. 57/2019 privind Codul administrativ, apreciez că proiectul de hotărâre este oportun și necesar și propun Consiliului Local al Comunei Cornetu analizarea și adoptarea acestuia.

